เมื่อประมาณ2อาทิตย์ที่แล้วมีการการอาเจียนบ่อยแล้วก็ท้องผูกถ่ายอุจจาระไม่ออกค่ะ แล้วอยู่ๆก็มีติ่งเนื้อขึ้นมาช่วงแรกๆไม่เจ็บ แต่พอยังถ่ายไม่ออกอยู่ก็บวมขึ้นนั่งทับนานๆจะรู้สึกเจ็บ แต่ตอนนี้ยุบลงเเล้วเหมือนตอนเพิ่งเริ่มเป็นไม่เจ็บแต่ยังเป็นติ่งอยู่ยังไม่ได้หายไป ตอนนี้ถ่ายออกปกติค่ะ ไม่เจ็บไม่ปวดเลย อยากทราบว่าเป็นริดสีดวงหรือเปล่าคะ แล้วถ้าปล่อยไว้เฉยๆจะยุบจนหายได้มั้ยคะเพราะเป็นมาได้2-3อาทิตย์แล้ว แล้วสามารถมีเพศสัมพันทางอวัยวะเพศได้ปกติไหมคะ แล้วมันจะติดต่อกันได้หรือเปล่าคะถ้ามีเพศสัมพันจะมีเชื้ออะไรที่ทำให้แฟนของเราติดได้ไหมคะ กังวลว่าจะเป็นโรคติดต่อได้กับจะมีเชื้ออะไรจากติ่งเนื้อไปติดแฟนค่ะ
สวัสดีค่ะ ติ่งเนื้อที่รูทวารหนัก อาจเป็น1. ริดสีดวงทวารชนิดภายนอก จะเห็นเป็นติ่งเนื้อยื่นออกมากจากรูทวารหนัก มักไม่สามารถหุบเข้าไปในรูทวารได้ และไม่ได้ทำให้เกิดเลือดออกเหมือนริดสีดวงภายใน แต่จะทำให้มีอาการเจ็บ แสบ หรือปวดได้ สาเหตุมักเกิดจากการมีท้องผูก เบ่งถ่ายอุจจาระบ่อยๆ นั่งถ่ายอุจจาระนาน หรือมีน้ำหนักตัวมาก หรือเคยคลอดลูกหลายคน เป็นต้น2. ริดสีดวงทวารภายในระยะที่ 3 ซึ่งจะเห็นติ่งเนื้อยื่นออกมาได้เมื่อออกแรงเบ่งอุจจาระ และจะหดกลับไปเข้าเองได้ แต่มักจะมีอาการถ่ายเป็นเลือดร่วมด้วย3. แผลปริขอบทวารหนัก ในช่วงเริ่มแรก อาการคือจะเจ็บและแสบรูทวาร ร่วมกับมีเลือดสีแดงสดออกมาเล็กน้อย โดยจะเกิดเมื่อถ่ายอุจจาระก้อนใหญ่ แข็ง หรือออกแรงเบ่งมาก เมื่อเป็นเรื้อรัง เยื่อบุผิวรอบๆ แผลที่ทวารหนักนี้จะหนาตัวขึ้น ทำให้มีลักษณะเป็นติ่งหรือตุ่มเนื้อขึ้นมาได้ มักไม่ได้ทำให้เจ็บ แต่อาจคันเล็กน้อยได้4. หูดหงอนไก่ จะเป็นติ่งเนื้อหรือตุ่มเนื้ออ่อนๆ สีชมพูหรือสีเนื้อ ผิวมักขรุขระ อาจพบติ่งเดียวหรือหลายติ่ง อาจมีอาการคันร่วมด้วยแต่มักไม่มีอาการเจ็บ เป็นโรคติดต่อจากการมีเพศสัมพันธ์5. เป็นติ่งเนื้อธรรมดาของผิวหนังรอบๆ ทวารหนัก มักไม่มีอาการอะไร ถ้ามีขนาดใหญ่เวลานั่งอาจรู้สึกเจ็บ6. ก้อนที่ลำไส้ใหญ่หรือบริเวณทวารหนักจากสาเหตุอื่นๆ เช่น เนื้องอกของลำไส้ตรง หรือเนื้องอกทวารหนัก ที่ยื่นออกมาจนพ้นรูทวารหนักหากไม่มีถ่ายอุจจาระแล้วมีเลือดปน ก็น่าจะเป็นริดสีดวงทวารชนิดภายนอกหรือติ่งเนื้อธรรมดาของผิวหนังได้ และหากไม่เคยมีเพศสัมพันธ์โดยการสอดใส่ทางทวารหนัก ก็จะไม่ได้ทำให้เป็นโรคหูดหงอนไก่ได้ค่ะ ทั้งนี้ หากต้องการการวินิจฉัยที่แน่นอน ก็ควรไปพบแพทย์เพื่อตรวจค่ะ ในเบื้องต้น ก็ควรพยายามอย่าให้ท้องผูก ไม่เบ่งถ่ายอุจจาระ ไม่นั่งถ่ายอุจจาระนาน เป็นต้น ส่วนการจะมีเพศสัมพันธ์นั้น สามารถมีได้ตามปกติค่ะ โดยหากไม่เคยมีเพศสัมพันธ์ทางทวารหนัก ก็จะไม่ได้เป็นหูดหงอนไก่ดังกล่าวไป ซึ่งเมื่อไม่ได้เป็นหูดหงอนไก่ อีกฝ่ายก็จะไม่ได้ติดไปค่ะ